Maltan parlamenttitalo

**Maltan parlamenttitalo** (, ) on Maltan pääkaupungissa Vallettassa sijaitseva maan parlamentin kokoontumispaikka. Parlamenttitalo rakennettiin arkkitehti Renzo Pianon piirustusten mukaisesti vuosien 2011 ja 2015 välillä osana Proġett ta’ Bieb il-Belt -projektia. Samassa projektissa rakennettiin muurein linnoitettuun Vallettan kaupunkiin uusi kaupungin portti, sekä muutettiin Kuninkaallisen oopperatalon rauniot ulkoilmateatteriksi. Parlamenttitalon rakentaminen herätti paljon keskustelua johtuen sen nykyaikaisesta ilmeestä sekä korkeista kustannuksista, jotka kohosivat 90 miljoonaan euroon.

Ennen parlamenttitalon rakentamista Maltan parlamentti kokoontui Vallettassa Suurmestarin palatsissa. Palatsin gobeliinisali toimi parlamentin istuntosalina vuodesta 1921 vuoteen 1976, jonka jälkeen parlamentti siirtyi saman rakennuksen entiseen asevarastoon. Nykyiseen parlamenttitaloon istunnot siirtyivät 4. toukokuuta 2015.

## Sijainti
Maltan parlamenttitalo sijaitsee Vallettan Triq ir-Repubblika -tien varrella lähellä kaupungin porttia. Aivan parlamenttitalon läheisyydessä sijaitsevat Pyhän Jaakobin kavaljeeri, Kuninkaallisen oopperatalon rauniot, Palazzo Ferreria -palatsi sekä Bieb il-Belt -ostosarkadi.

Parlamenttitalon paikalla sijaitsi ennen muutamia rakennuksia, ja Valletan rautatieasema. Alue kärsi mittavia vahinkoja toisen maailmansodan aikaisissa pommituksissa ja sekä rautatieasema, että ympäröivät rakennukset purettiin 1960-luvulla osana Valletan kehitysprojektia. Projektin myötä tuhoutuneiden rakennusten tilalle luotiin Vapauden aukio (), jota ympäröi ostosarkadi. Aukio oli alun perin hyvin vaatimaton ja sitä käytettiin lähinnä pysäköintialueena.

## Arkkitehtuuri ja rakentaminen
Vapauden aukion ostosarkadien sekä neljännen kaupunginportin purkutyöt aloitettiin lokakuussa 2010. Purkutöiden jälkeen tontilla tehtiin arkeologiset kaivaukset ja parlamenttitalon rakentaminen alkoi vuonna 2011. Rakennuksen teräsrunko valmistui alkuvuodesta 2012. Fasadin kalkkikivi louhittiin Gozon saarelta ja leikattiin halutun muotoisiksi kappaleiksi Italiassa, jonka jälkeen kivet lähetettiin takaisin Maltalle. Alun perin parlamenttitalon piti valmistua marraskuussa 2012 tai vuoden 2013 alussa. Valmistuminen kuitenkin myöhästyi, ja lopulta parlamenttitalo avattiin vuonna 2015.

Maltan parlamenttitalo koostuu kahdesta erillisestä osasta, jotka yhdistyvät toisiinsa silloilla. Toisessa osassa sijaitsevat parlamentin kokoontumistilat. Rakennus on jaettu kahtia, jotta näkymä Pyhän Jaakobin kavaljeeriin ei esty Vapauden aukiolta. Molemmissa osissa on yhteensä kolme kerrosta. Parlamenttitalon arkkitehtuurissa on huomioitu ympäristöystävällisyys ja rakennus on niin sanottu nollapäästörakennus, sillä lämpöenergiaa otetaan talteen tai siirretään sen alla olevaan kallioon. Tätä energiaa käytetään rakennuksen lämmittämiseen ja viilentämiseen, jolloin ei tarvita jäähdytystorneja tai lämmityskattiloita.

## Kuvia

Tiedosto:Maltese Parliament building.jpg|Parlamenttitalo espanjalaisten portaiden yläpäästä.
Tiedosto:Le Parlement de Malte à La Valette (25354002136).jpg|Parlamenttitalon nähtynä Vallettan portilta kohti parlamenttitalon viereisiä espanjalaisia portaita.
Tiedosto:Le Parlement de Malte à La Valette (25287032131).jpg|Parlamenttitalon osat yhdistävät sillat.
Tiedosto:Malta Parliament complex, June 2018 (11).jpg|Nimilaatta.
Tiedosto:The entrance and steps.jpg|Vallettan portti, espanjalaiset portaat ja parlamenttitalon nurkka.
Tiedosto:Parliament chamber, Malta - panoramio.jpg|Parlamentin kokoontumissali.
Tiedosto:Malta - Valletta - Triq ir-Repubblika - New Parliament Building (St. John's Bastion) 01 ies.jpg|Parlamenttitalon rakennustyöt käynnissä vuonna 2013.
Tiedosto:Bahnhof Valletta.jpg|Vapauden aukio sekä Kuninkaallisen oopperatalon rauniot vuonna 2006.
Tiedosto:Old Valletta Railway Station (Reception).jpg|Vallettan vanha rautatieasema. Kuva 1894 jälkeen.


## Lähteet